钦定古今图书集成/明伦汇编/官常典/第483卷 > 赵昶
## 钦定古今图书集成/明伦汇编/官常典/第483卷 > 赵昶

按《周书》本传，“昶字长舒，天水南安人也。曾祖襄，仕魏
至中山郡守，因家于代。祖泓，广武令。父琛，上洛郡守。
昶少聪敏，有志节，弱冠以材力闻。孝昌中，起家拜都
督，镇小平津。魏北中郎将高千甚敬重之。千牧兖州，
以昶行临涣、北梁二郡事。大统初，千还镇陕，又以昶
为长史、中军都督。太祖平弘农，擢为相府典签。大统”
九年，大军失律于芒山，清水氐酋李鼠仁自军逃还，
凭险作乱。陇右大都督独孤信频遣军击之，不克。太
祖将讨之，欲先遣观其势，顾问谁可为，左右莫对。昶
曰：“此小竖尔，以公威，孰不听命。”太祖壮之，遂命昶使
焉。昶见鼠仁，喻以祸福，群凶聚议，或从或否。其逆命
者，复将加刃于昶。而昶神色自若，志气弥厉，鼠仁感
悟，遂相率降。氐梁道显叛，攻南由，太祖复遣昶慰谕
之，道显等皆即款附。东秦州刺史魏光因徙其豪帅
四十馀人，并部落于华州，太祖即以昶为都督领之。
先是，汾州胡叛，再遣昶慰劳之，皆知其虚实。及大军
往讨，昶为先驱，遂破之。以功封章武县伯，邑五百户。
十五年，拜安夷郡守，带长蛇镇将。氐族荒犷，世号难
治，昶威怀以礼，莫不悦服。期岁之后，乐从军者千馀
人。加授帅都督。时属军机，科发切急，氐情难之，复相
率谋叛。昶又潜遣诱说，离间其情，因其携贰，遂轻往
临之。群氐不知所为，咸来见昶，乃收其首逆者二十
馀人斩之，馀众遂定。朝廷嘉之，除大都督，行南秦州
事。时氐帅盖闹等反，昶复讨擒之。进抚军将军，加通
直散骑常侍。又与史宁破宕昌羌獠二十馀万。拜武
州刺史、车骑大将军、仪同三司、诸州军事。魏恭帝初，
加骠骑大将军、开府仪同三司。潭水羌叛，杀武陵、潭
水二郡守，昶率仪同骆天义等骑步五千讨平之。世
宗初，凤州人仇周贡、魏兴等反，自号“周公”，有众八千人，破广化郡，攻没诸县，分兵西入，围广业、修城二郡。
广业郡守薛爽、修城郡守《位杲》等请昶为援。昶遣使
报杲，为周贡党樊伏兴等所获。兴等知昶将至，解修
城围，据泥功岭，设六伏以待昶。昶至，遂遇其伏，合战
破之，广业之围亦解。昶追之，至泥阳川而还。兴州人
段吒及氐酋姜多复反，攻没郡县，昶讨斩之。语在《氐
传》。昶自以被拔，擢居将帅之任，倾心下士，掳获氐、羌，
抚而使之，皆为昶尽力。太祖常曰：“不烦国家士马，而
能威服氐、羌者，赵昶有之矣。”至是，世宗录前后功，进
爵长道郡公，赐姓宇文氏，赏劳甚厚。二年，征拜宾部
中大夫，行吏部。寻以疾卒。